《题周耕云为萧元泰画龙虎仙岩图》
元代·李孝光

龙虎之山仙所寰，我昔梦寐游其间。乾坤风气结冲秀，中有正一玄都坛。

羽人受我九节杖，林磴窈窕穷幽扳。金宫蕊殿起寥廓，翠厓丹巘深回环。

峰头时飘白菡萏，石上谁种青琅玕。诸岩一览二十四，总似瀛渚蓬莱山。

清溪浮空引雪练，远岫隔水来烟鬘。就中仙岩更奇绝，上有玉树皆团栾。

虹光半夜出林杪，云是石室韬神丹。欲求刀圭已衰疾，羽人去我如飞翰。

褰裳涧曲采芳杜，断猿疏雨春山寒。觉来俗事日满眼，岁月冉冉随惊湍。

会稽萧君忽相访，笑以此图令我看。梦中羽人貌真似，而我别后鬓毛斑。

题诗聊复记畴昔，愿拂尘服高骖鸾。

作者简介：李孝光（1285～1350），元代文学家、诗人、学者。初名同祖，字季和，号五峰，后代学者多称之“李五峰”。温州乐清（今属浙江）人。少年时博学，以文章负名当世。他作文取法古人，不趋时尚，与杨维桢并称“杨李”。早年隐居在雁荡五峰山下，四方之士，远来受学，名誉日广。至正七年（1347）应召为秘书监著作郎，至正八年擢升秘书监丞。至正十年（1350）辞职南归，途中病逝通州，享年66岁。著有《五峰集》20卷。